בקשתו של קיז נענתה, והוא קיבל את הפיקוד על 'סנטוריון' (Centurion), אוניית מערכה, עמה השתתף בקרב יוטלנד. בהמשך הוא הפך לסגן מפקד שייטת קרב, ובראשון לינואר 1918 קיז התמנה למפקד פטרול דובר (Dover Patrol), האחראי לביטחון השייט באזור תעלת למאנש. במסגרת תפקידו, בין היתר, פיקד על הפשיטה על זבריחה. בתקופתו כמפקד פטרול דובר, רוג'ר קיז חיזק מאוד את חסימת התעלה מפני הגרמנים, הן באמצעות הרשת נגד צוללות, שהונחה בה זה מכבר, הן באמצעות מיקוש. קיז סיים את המלחמה בדרגת סגן אדמירל, ונשאר בדובר גם בחודשים הראשונים שלאחר המלחמה.